子瞻再和前篇非惟格韻高絕而語意鄭重相與甚厚因復用韻答謝之
作者：王詵
朝代：宋

paragraphs: 憶從南澗北山邊，慣見嶺雲和野煙。
山深路僻空弔影，夢驚松竹風蕭然。
杖藜芒屩謝塵境，已甘老去栖林泉。
春籃採朮問康伯，夜竈養丹陪稚川。
漁樵每笑坐爭席，鷗鷺無機馴我前。
一朝忽作長安夢，此生猶欲更問天。
歸來未央拜天子，枯荄敢自期春妍。
造物潛移真幻影，感時未用驚桑田。
醉來却畫山中景，水墨想像追當年。
玉堂故人相與厚，意使嫫母齊聯娟。
豈知憂患耗心力，讀書懶去但欲眠。
屠龍學就本無用，只堪投老依金仙。
更得新詩寫珠玉，勸我不作區中緣。
佩服忠言匪論報，短章重次木瓜篇。